Εκλογές στην Ελβετία

Στην Ελβετία, η οποία διοικείται με ομοσπονδιακό σύστημα διακυβέρνησης, διεξάγονται εκλογές για την ανάδειξη του 7μελούς Ελβετικού Ομοσπονδιακού Συμβουλίου και για την ανάδειξη των μελών του Εθνικού Συμβουλίου (200 μέλη) και του Συμβουλίου των Καντονιών (ή Συμβούλιο των Κρατιδίων) (46 μέλη).
Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω για τις εθνικές εκλογές. Στις 6 Μαΐου 2007, το ελβετικό Καντόνι του Γκλάρους μείωσε την ηλικία ψήφου από τα 18 στα 16 για τις εκλογές των καντονίων και για τις τοπικές εκλογές.

Εκλογές Ομοσπονδιακού Συμβουλίου 2011

Οι πιο πρόσφατες εκλογές για την ανάδειξη των 7 μελών του Ελβετικού Ομοσπονδιακού διεξήχθησαν στις 14 Δεκεμβρίου 2011. Μέλη, με σειρά αρχαιότητας είναι: οι Ντόρις Λόιτχαρτ (από το 2006), Ουέλι Μάουρερ (από το 2009, αντιπρόεδρος το 2018),  Σιμονέτα Σομαρούγκα (από το 2010), Γιόχαν Σνάιντερ-Άμαν (από το 2010), Αλέν Μπερσέ (από το 2012, πρόεδρος της Ελβετικής Συνομοσπονδίας το 2018),  Γκυ Παρμελάν (από το 2016)  και Ιγκνάτσιο Κασίς (από το 2017).

Βουλευτικές εκλογές 2011

Οι ομοσπονδιακές εκλογές έγιναν στις 23 Οκτωβρίου 2011. Εξελέγησαν 200 βουλευτές στο Εθνικό Συμβούλιο και άλλοι 46 στο Συμβούλιο των Κρατιδίων, με τη συμμετοχή να διαμορφώνεται στο 49,1%, έναντι 48,9% το 2007.

2009

Σε δημοψήφισμα που διεξήχθη στις 8 Φεβρουαρίου του 2009 οι Ελβετοί τάχτηκαν με ποσοστό γύρω στο 60% υπέρ της επέκτασης του δικαιώματος για ελεύθερη εγκατάσταση εργαζομένων από την Ευρωπαϊκή Ένωση στους εργαζόμενους από τη Βουλγαρία και τη Ρουμανία. Στα γερμανόφωνα και γαλλόφωνα καντόνια υπερίσχυσε η θετική ψήφος, σε αντίθεση με το ιταλόφωνο Τιτσίνο (Ticino). Σε ταυτόχρονο δημοψήφισμα στο καντόνι της Ζυρίχης, οι κάτοικοι με ποσοστό 52% ψήφισαν υπέρ της πρότασης του κινήματος της άκρας αριστεράς "Εναλλακτική Λίστα" να καταργηθούν οι ευνοϊκές φορολογικές ρυθμίσεις που ίσχυαν ως τότε για τους ξένους εκατομμυριούχους.

2010

Σε δημοψήφισμα που έγινε στις 7 Μαρτίου 2010, το 70% των ψηφοφόρων απέρριψε την πρόταση φιλοζωικής οργάνωσης για τον διορισμό χρηματοδοτούμενων από το κράτος δικηγόρων ζώων, η οποία θα εξασφάλιζε την εφαρμογή των νόμων που έχουν ήδη θεσμοθετηθεί γι’ αυτά.
Οι Ελβετοί υπερψήφισαν σε δημοψήφισμα στις 26 Σεπτεμβρίου 2010 την πρόταση για αναθεώρηση των επιδομάτων ανεργίας, σε ποσοστό 53,3%, παρά το γεγονός ότι μόνο τα γερμανόφωνα καντόνια ψήφισαν υπέρ.
Σε ένα ακόμα δημοψήφισμα, στις 28 Νοεμβρίου 2010, οι ψηφοφόροι τάχθηκαν υπέρ της απέλασης μεταναστών που καταδικάζονται για σοβαρά εγκλήματα, πρόταση που προωθήθηκε από το Ελβετικό Λαϊκό Κόμμα SVP . Tο 53% όσων προσήλθαν στις κάλπες έδωσαν την εντολή στο ομοσπονδιακό κοινοβούλιο να καταρτίσει τον σχετικό νόμο. Επίσης, στο ίδιο δημοψήφισμα απορρίφθηκε η εισαγωγή ελάχιστου φόρου στα πολύ υψηλά εισοδήματα σε όλα τα καντόνια.

Δημοψήφισμα για οπλοκατοχή 2011

Στις 13 Φεβρουαρίου 2011 οι Ελβετοί απέρριψαν, σε ποσοστό 56,3% σε δημοψήφισμα την πρόταση να γίνει πιο αυστηρή η νομοθεσία για την οπλοκατοχή. Με τον τρόπο αυτό, οι Ελβετοί θα μπορούν να κρατούν τα όπλα τους και στην οικία τους μετά το τέλος της θητείας τους στον στρατό. Η πρωτοβουλία "Για την Προστασία από τη Βία των Όπλων" απορρίφθηκε στα 14 επί συνόλου 26 καντονιών.

Πρόσφατα δημοψηφίσματα (2012-17)

Δημοψηφίσματα έγιναν και τα έτη 2012, 2013 , 2014 , 2015 , 2016 και 2017.

2008

Στις 10 Δεκεμβρίου του 2008 πρόεδρος της Ομοσπονδιακής Συνέλευσης εξελέγη ο Ούελι Μάουρερ (Ueli Maurer), o οποίος διαδέχθηκε στο αξίωμα τον Σάμουελ Σμιτ. Ο Σμιτ παραιτήθηκε στις 12 Νοεμβρίου του 2008 επικαλούμενος επίσημα λόγους υγείας. Η θητεία του Μάουρερ τέθηκε σε ισχύ την 1η Ιανουαρίου του 2009.

2009

Στις 16 Σεπτεμβρίου του 2009 διενεργήθηκαν επαναληπτικές εκλογές για το Ελβετικό Ομοσπονδιακό Συμβούλιο, έπειτα από την ανακοίνωση του Πασκάλ Κουσπέν ότι θα αποχωρήσει από το συμβούλιο και από την πολιτική στις 31 Οκτωβρίου του 2009.
Ο Ντιντιέ Μπουρκχάλτερ (Didier Burkhalter, από το κόμμα FDP/PRD) εξελέγη να διαδεχθεί τον Κουσπέν, στον τέταρτο γύρο της ψηφοφορίας.

2010

Δύο επαναληπτικές εκλογές διενεργήθηκαν στις 22 Σεπτεμβρίου 2010 έπειτα από την ανακοίνωση του Μόριτς Λόιενμπεργκερ του Σοσιαλδημοκρατικού Κόμματος ότι θα αποχωρήσει από το Ομοσπονδιακό Συμβούλιο στις 31 Δεκεμβρίου 2010, όπως και ο σύμβουλος Χανς-Ρούντολφ Μερτς (FDP, Φιλελεύθεροι), ο οποίος ανακοίνωσε στις 6 Αυγούστου 2010 ότι παραιτείται, με την παραίτηση σε ισχύ από τα τέλη Οκτωβρίου του 2010. Στη θέση τους εξελέγησαν η Σιμονέτα Σομαρούγκα με 159 ψήφους και ο Γιόχαν Σνάιντερ-Άμαν με 144 ψήφους.